**Likumprojekta “Grozījumi Latvijas Administratīvo pārkāpumu kodeksā”** **sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījumi Latvijas Administratīvo pārkāpumu kodeksā” (turpmāk – likumprojekts) nosaka: - atbildību elektronisko sakaru komersantam, ja tas atbilstoši normatīvo aktu prasībām nenodrošina piekļuves ierobežošanu nelicencētu interaktīvo azartspēļu vai interaktīvo izložu organizētāja domēnam vai interneta protokolam (IP) ;- atbildību personai par dalību Latvijas Republikā nelicencējās interaktīvās azartspēlēs vai interaktīvās izlozēs.Likumprojekts tiek virzīts vienlaicīgi ar grozījumiem Azartspēļu un izložu likumā, grozījumiem Elektronisko sakaru likumā, grozījumiem Maksājumu pakalpojumu un elektroniskās naudas likumā.Likumprojekts stāsies spēkā nākamajā dienā pēc tā izsludināšanas. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts izstrādāts, pamatojoties uz Ministru kabineta 2019.gada 5.februāra sēdes protokollēmuma (prot. Nr.5 30.§) “Informatīvais ziņojums “Par makroekonomisko rādītāju, ieņēmumu un vispārējās valdības budžeta bilances prognozēm 2019.-2021.gadā”” 8.2.apakšpunktā doto uzdevumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. **Par atbildības noteikšanu elektronisko sakaru komersantam.**

Šobrīd Elektronisko sakaru likuma 13.1pantā Izložu un azartspēļu uzraudzības (turpmāk – IAUI) inspekcijai ir noteiktas tiesības pieņemt lēmumu par to, ka Latvijas Republikā ir ierobežojama piekļuve Latvijas Republikā nelicencēta interaktīvo azartspēļu vai interaktīvo izložu organizētāja interneta mājaslapai. Turklāt no Elektronisko sakaru likuma 19.panta pirmās daļas 22.punkta izriet pienākums augstākā līmeņa domēna ".lv" reģistra turētājam un elektronisko sakaru komersantam, pamatojoties uz IAUI lēmumu, ierobežot piekļuvi Latvijas Republikā nelicencēta interaktīvo azartspēļu vai interaktīvo izložu organizētāja interneta mājaslapai (turpmāk – Lēmums).  Piekļuves ierobežošana tīmekļa vietnēm ir viens no paņēmieniem nelicencēta azartspēļu un izložu segmenta mazināšanai, taču straujā tehnoloģiju attīstības laikmetā šie pasākumi nav pietiekoši efektīvi. Joprojām ievērojamai daļai no bloķēto nelicencēto organizētāju tīmekļa vietnēm ir iespējams piekļūt. Līdz ar to būtu nepieciešams ne tikai uzlabot pašu ierobežošanas procesu un nodrošināt kontroli par to izpildi, bet arī paredzēt atbildību elektronisko sakaru komersantiem par ierobežošanas prasību nenodrošināšanu.Atbildības noteikšanas nepieciešamība tiek pamatota ar to, ka azartspēļu un izložu joma ietver sevī ne tikai izvairīšanās no nodokļu nomaksas riskus, bet arī galvenokārt riskus, kas ir saistīti ar atkarības no spēlēšanas veidošanos un atsevišķu indivīdu nespēju aizsargāt savas tiesības nekontrolētajā vidē, pakļaujot draudiem sevi un blakus esošos cilvēkus. Papildu atkarības izraisošiem riskiem nekontrolētā vidē prevalē finansiāla rakstura riski (krāpniecība), kā arī riski, kas ir saistīti ar personu datu aizsardzības prasību neievērošanu. Turklāt nekontrolētajā vidē personai netiek dota iespēja piemērot spēles ierobežošanas mehānismus un nepastāv iespēja liegt dalību interaktīvās azartspēlēs un interaktīvās izlozēs nepilngadīgām personām. Jaunākais 2017.gadā publicētais sistemātiskais apskats un metaanalīze liecina par plaša spektra dažādiem azartspēļu spēlēšanas riska un asociētajiem faktoriem. Pierādījumu līmenis katram no tiem ir atšķirīgs, taču ir vērojamas atsevišķas faktoru grupas, kas viennozīmīgi ir saistītas ar azartspēļu atkarību[[1]](#footnote-1):1. sociāli demogrāfiskie faktori – metaanalīze liecina, ka no visiem šiem faktoriem dzimums ir visnozīmīgākais neatkarīgais riska faktors. Proti, vīriešiem ir ievērojami augstāks azartspēļu atkarības risks nekā sievietēm. Vienlaikus tiek atzīts, ka cēlonība var nebūt bioloģiskas dabas;
2. vēl ir pierādīts, ka azartspēļu spēlēšana bērnībā un pusaudža gados ir saistīta ar augstāku risku veidoties azartspēļu atkarībai turpmākās dzīves laikā;
3. atkarību izraisošās vielas – tabakas, alkohola, kā arī kanabisa un citu nelegālo vielu lietošana ir konstanti saistīta ar azartspēļu spēlēšanu un atkarību;
4. uzvedības faktori – atrasta cieša sakarība starp azartspēļu spēlēšanu un antisociālu un vardarbīgu uzvedību, īpaši jauniešu vidū. Azartspēļu spēlēšana tiešā veidā ietekmē sekmes mācībās;
5. personības faktori – azartspēļu spēlēšana ir raksturīga impulsīvām, temperamentīgām personām (ar tendenci būt nepacietīgām, ļoti aktīvām, impulsīvām, viegli aizkaitināmām, tādām, kas nespēj paredzēt negatīvas sekas savai rīcībai, kas nespēj neatbildēt impulsam, neskatoties uz potenciāli negatīvām sekām u.tml.);
6. internalizēti simptomi – depresija, trauksme, distress, suicidālas domas arī ir cieši saistītas ar azartspēļu atkarību, sevišķi jauniešu populācijā.

Likumprojekts paredz, ka, ja elektronisko sakaru komersants neizpildīs Elektronisko sakaru likuma 19.panta pirmās daļas 22.punktā noteikto pienākumu - piekļuves ierobežošanu nelicencētu interaktīvo azartspēļu vai interaktīvo izložu organizētāja domēnam vai interneta protokolam (IP), var tikt piemērots naudas sods maksimālā apmērā līdz četrpadsmit tūkstoš *euro.* Šāds naudas soda apmērs nodrošina samērīguma principa ievērošanu. Atbilstoši Latvijas interaktīvo azartspēļu biedrības sniegtajai informācijai no IAUI sarakstā norādītajām bloķētajām mājaslapām pārbaudes ietvaros nejauši bija izvēlētas vismaz 30 (trīsdesmit) mājaslapas, no kurām piekļūt nebija iespējams tikai 6 (sešām).Ņemot vērā, kādu kaitējumu nodara neierobežota piekļuve Latvijas Republikā nelicencētām interaktīvām azartspēlēm un interaktīvām izlozēm, kā arī to, ka elektronisko sakaru komersantu rīcība, neierobežojot piekļuvi Latvijas Republikā nelicencētām azartspēlēm un izlozēm, rada konkrētu kaitējumu sabiedrībai, t.sk. nenodrošinot nodokļu ieņēmumus no azartspēļu nodokļa un no ar iedzīvotāju ienākuma nodokli apliekamiem laimestiem, noteiktais naudas soda apmērs ir samērīgs.Lai efektīvāk ierobežotu Latvijas Republikā nelicencētu interaktīvo azartspēļu un interaktīvo izložu pieejamību, nosakot atbildību elektronisko sakaru komersantiem par piekļuves neierobežošanu Latvijas Republikā nelicencēta interaktīvo azartspēļu un interaktīvo izložu organizētāja domēnam vai interneta protokolam (IP), paredzēta likumprojekta stāšanās spēkā nākamajā dienā pēc tā izsludināšanas. ***2. Par atbildības noteikšanu personai par dalību Latvijas Republikā nelicencētajās interaktīvajās azartspēlēs un izlozēs.***Ņemot vērā to, ka azartspēļu jomā persona, kas darbojas nelicencētajā vidē, pakļauj riskam gan sevi, gan līdzcilvēkus, ir nepieciešams noteikt naudas sodu fiziskajai personai par dalību Latvijas Republikā nelicencētajās interaktīvajās azartspēles un izlozēs tādā līmenī, kas darbotos divējādi: gan sodot, gan atturot no prettiesiskas rīcības nākotnē - personas uzvedības maiņai. Likumprojektā paredzēts noteikt naudas sodu fiziskajai personai no septiņdesmit līdz trīssimt piecdesmit euro.Vēršam uzmanību uz to, ka atbildības piemērošanā iekļauto subjektu raksturojumi ir atšķirīgi, ņemot vērā to, ka azartspēļu joma, it īpaši nelicencētās azartspēles, ir rīks, kuru var izmantot noziedzīgi iegūto līdzekļu legalizācijas un terorisma finansēšanas shēmās iesaistīti subjekti. Azartspēļu nozare nav imūna pret noziedzīgi iegūto līdzekļu un terorisma finansēšanas riskiem. Tā ir augsti segmentēta, piedāvājot virkni pakalpojumus ar dažādām maksāšanas metodēm. Eiropas Komisijas aktivitātes ceļā uz noziedzīgi iegūto līdzekļu legalizācijas un terorisma finansēšanas novēršanu azartspēļu nozarē, nepārprotami attiecinot Eiropas Savienības normatīvos aktus uz azartspēļu nozari, norāda uz tās ievainojamību attiecībā uz legalizācijas mēģinājumiem. Noziedzīgi iegūto līdzekļu legalizācijas shēmās ir konstatēta vairāku subjektu iesaiste, tai skaitā, ir uzsverama arī azartspēļu nozares loma.[[2]](#footnote-2) Līdz ar to ir nepieciešami papildu aizsardzības paņēmieni, lai atturētu fiziskās un juridiskās personas no dalības un maksājumu veikšanas nelegālajā vidē.Izvērtējot citu valstu pieredzi atbildības piemērošanā par dalību nelicencētajās azartspēlēs, konstatējams, ka, piemēram, Polija vēršas pret nelicencētu azartspēļu lietotājiem, paredzot kriminālatbildību. [[3]](#footnote-3) |
| 3. | Projekta izstrādē iesaistītās institūcijas | Finanšu ministrija, Valsts ieņēmumu dienests, Sabiedrisko pakalpojumu regulēšanas komisija, Latvijas Interneta asociācijas un Latvijas Informācijas un komunikācijas tehnoloģijas asociācija, kas ir elektronisko sakaru pakalpojuma sniedzēji, t.i. elektronisko sakaru komersanti. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Mērķa grupa ir 279[[4]](#footnote-4) elektronisko sakaru komersanti, no kuriem 183 elektronisko sakaru komersanti sniedz publiskā interneta piekļuvi (informācija uz 2019.gada 28.janvāri), kā arī fiziskās personas, kura piedalās Latvijas Republikā nelicencētās azartspēlēs un izlozēs.Netiešā veidā tiesiskais regulējums ietekmēs 16 kapitālsabiedrības, kas organizē tikai azartspēles un VAS “Latvijas Loto”, kas organizē izlozes, jo tiks veicināta godīga konkurence starp interaktīvo azartspēļu un interaktīvo izložu organizētājiem Latvijas Republikā, mazinot nelegālo šo nozares tirgu, kā arī personu, kas mēģinās ieiet nelicencētu interaktīvo azartspēļu vai interaktīvo izložu organizētāju interneta tīmekļa vietnēs, piekļuvi tām, novirzot uz Latvijas Republikā licencētām interaktīvajām azartspēlēm vai interaktīvajām izlozēm, kā arī piemērojot normatīvajos aktos paredzēto atbildību. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums veicinās sabiedrības interešu aizsardzību, informējot, ka izvēlētā azartspēļu vai izložu organizatora mājaslapa nav legāla Latvijas Republikā, uzlabos uzņēmējdarbības vidi, jo tiks veicināta godīga konkurence starp interaktīvo azartspēļu un interaktīvo izložu organizētājiem Latvijas Republikā, kā arī palielināsies nodokļu ieņēmumi valsts budžetā, jo tiks mazināts Latvijas Republikā nelicencēto interaktīvo azartspēļu un interaktīvo izložu tirgus. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Nav. |
|  | Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Grozījumiem Elektronisko sakaru likumā, Grozījumi Azartspēļu un izložu likumā, Grozījumi Maksājumu pakalpojumu un elektroniskās naudas likumā.Likumprojekts stāsies spēkā nākamajā dienā pēc tā izsludināšanas. |
| 2. | Atbildīgā institūcija | Finanšu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts izstrādāts, pamatojoties uz Ministru kabineta 2019.gada 5.februāra sēdes protokollēmuma (prot. Nr.5 30.§) “Informatīvais ziņojums “Par makroekonomisko rādītāju, ieņēmumu un vispārējās valdības budžeta bilances prognozēm 2019.-2021.gadā”” 8.2.apakšpunktā doto uzdevumu. |
| 2. | Sabiedrības līdzdalība projekta izstrādē | Sabiedrības pārstāvji par likumprojektu varēs sniegt savu viedokli gadskārtējā valsts budžeta likumprojekta izskatīšanas procesā. |
| 3. | Sabiedrības līdzdalības rezultāti | Sabiedrības pārstāvji varēs līdzdarboties likumprojekta izskatīšanas procesā, rakstveidā sniedzot viedokļus par likumprojektu. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Izložu un azartspēļu uzraudzības inspekcija.. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojektā paredzēto tiesisko regulējumu nodrošinās Izložu un azartspēļu uzraudzības inspekcija savu funkciju ietvaros. Jaunas institūcijas netiks veidotas, kā arī esošās institūcijas netiks likvidētas vai reorganizētas. Ar likumprojektu noteiktā funkcija tiks īstenota esošo cilvēkresursu un finansējuma ietvaros. |
| 3. | Cita informācija | Nav. |

Finanšu ministrs J.Reirs

Lukšo 67095522

Irita.Lukso@fm.gov.lv

Trenko 67083983

Tatjana.Trenko@fm.gov.lv

1. Dowling N. A., Merkouris S. S., Greenwood C. J., et al. Early risk and protective factors for problem gambling: a systematic review and meta-analysis of longitudinal studies. Clinical Psychology Review, 2017; 51: 109-124. [↑](#footnote-ref-1)
2. Eiropas Komisijas 2013.gada 5.februāra darba dokuments “Ietekmes novērtēšana“, lpp.14. https://eur-lex.europa.eu/LexUriServ/LexUriServ.do?uri=SWD:2013:0021:FIN:EN:PDF [↑](#footnote-ref-2)
3. Roshler Carl (ed.), The Gambling Law Review, Law Bussines Research, 2016, 255.lpp [↑](#footnote-ref-3)
4. Sabiedrisko pakalpojumu regulēšanas komisijas mājas lapa https://www.sprk.gov.lv/lapas/Elektroniskie-sakari#Pakalpojumu-sniedzeji66 [↑](#footnote-ref-4)